กทม. หารือธนาคารกรุงไทย เพิ่มประสิทธิภาพและยกระดับการให้บริการประชาชน
นายชัชชาติ สิทธิพันธุ์ ผู้ว่าราชการกรุงเทพมหานคร พร้อมด้วยนายกิตติพัฒน์ เพียรธรรม รองกรรมการผู้จัดการใหญ่ ผู้บริหารสายงานสายงานธุรกิจภาครัฐ บมจ.ธนาคารกรุงไทย  และคณะ หารือโครงการ Digital Transformation และแนวทางการสนับสนุนสินเชื่อให้กับผู้ค้าแผงลอยที่อยู่ในความดูแลของกรุงเทพมหานคร พร้อมคณะผู้บริหารที่เกี่ยวข้อง ร่วมประชุม  ณ ห้องประชุม ชั้น 31 อาคารธานีนพรัตน์ ศาลาว่าการกรุงเทพมหานคร ดินแดงดร.เกษรา ธัญลักษณ์ภาคย์ ที่ปรึกษาของผู้ว่าราชการกรุงเทพมหานคร เปิดเผยภายหลังการประชุมว่า วันนี้ธนาคารกรุงไทยมาเสนอแนวทางการยกระดับการให้บริการของกรุงเทพมหานคร ตามแนวทางของ Digital Transformation คือการพยายามให้เป็น e-payment ทุกระบบ ซึ่ง กทม. ก็มีทำอยู่บางส่วน เพื่อเป็นการอำนวยความสะดวกแก่ประชาชนและคู่ค้าของ กทม. โดยการไม่ต้องใช้เงินสดที่ปรึกษาฯ กล่าวด้วยว่า อีกเรื่องที่หารือคือ การให้ความช่วยเหลือหาบเร่แผงลอยให้สามารถเข้าถึงแหล่งเงินทุนได้ ซึ่งวิธีการการเข้าถึงแหล่งเงินทุนโดยส่วนใหญ่มีการเก็บรูปแบบการซื้อของ-ขายของ โดยสามารถใช้แอปเป๋าตัง หรือถุงเงินในการเก็บข้อมูล เมื่อเก็บข้อมูลได้แล้วทางธนาคารจะนำมาเป็นฐานข้อมูลในการปล่อยเงินกู้ นอกจากนี้ ได้พูดคุยเกี่ยวกับการเข้าถึงแหล่งเงินทุนของชุมชนสำหรับคนทำงานด้วย อย่างไรก็ตาม สำหรับแนวทางที่ธนาคารกรุงไทยเสนอมานั้น กทม. จะนำมาพิจารณาในฐานะคนกลางถึงความเหมาะสมว่าจะดำเนินการอย่างไรต่อไป